A Bizottság 2761/1999/EK rendelete

(1999. december 22.)

a tagállamok által továbbítandó adatokról és az Európai Mezőgazdasági Orientációs és Garanciaalap (EMOGA) Garanciarészlege által finanszírozott kiadások havi könyveléséről, valamint a 2776/88/EGK rendelet hatályon kívül helyezéséről szóló 296/96/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a közös agrárpolitika finanszírozásáról szóló, 1999. május 17-i 1258/1999/EK tanácsi rendeletre [1] és különösen annak 4. és 5. cikkére,

tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról szóló, 1999. május 17-i 1259/1999/EK tanácsi rendeletre [2] és különösen annak 11. cikkére,

mivel:

(1) A legutóbb a 2236/98/EK rendelettel [3] módosított, a tagállamok által továbbítandó adatokról és az Európai Mezőgazdasági Orientációs és Garanciaalap (EMOGA) Garanciarészlege által finanszírozott kiadások havi könyveléséről, valamint a 2776/88/EGK rendelet [4] hatályon kívül helyezéséről szóló, 1996. február 16-i 296/96/EK bizottsági rendelet 3. cikkének (5) bekezdésében meghatározott rendelkezéseknek megfelelően a májusban és novemberben felmerült kiadások közösségi költségvetés terhére történő könyveléséhez szükséges dokumentumok bemutatásakor a tagállamoknak mellékelniük kell egy táblázatot, amely tartalmazza a követelések főkönyvi számláinak kivonatát, és bemutatja az összes azonosított, de az EMOGA Garanciarészlege keretében még meg nem térített követelés összegét. Ugyancsak a 296/96/EK rendelet 3. cikke (5) bekezdése rendelkezéseinek megfelelően, az áprilisban és októberben felmerült kiadások közösségi költségvetés terhére történő könyveléséhez szükséges dokumentumok bemutatásakor a tagállamoknak mellékelniük kell az 1259/1999/EK rendelet 3. és 4. cikke értelmében visszatartott összegekre, valamint ezeknek az összegeknek a rendelet 5. cikke (2) bekezdésének megfelelő felhasználására vonatkozó táblázatot.

(2) Az Európai Mezőgazdasági Orientációs és Garanciaalapból (EMOGA) [5] nyújtandó vidékfejlesztési támogatásról szóló 1257/1999/EK tanácsi rendelet alkalmazására vonatkozó részletes szabályok megállapításáról szóló, 1999. július 23-i 1750/1999/EK bizottsági rendelet 37. cikkének (2) bekezdésében megállapított rendelkezésnek megfelelően a Bizottság az érintett tagállamok tájékoztatását követően átmenetileg felfüggeszti az 1750/1999/EK rendeletnek megfelelően felmerült kiadásokkal kapcsolatos havi előlegek kifizetését, amennyiben nem kapja meg az említett rendelet 37. cikkének (1) bekezdésében előírt dokumentumokat minden év szeptember 30-ig.

(3) A tagállamok az 1259/1999/EK rendelet 3. és 4. cikke alapján megvalósított kifizetés-csökkentések révén felszabadult összegeket feloszthatják a rendelet 5. cikke (2) bekezdésében előírt bizonyos kiegészítő vidékfejlesztési intézkedésekre. Az így visszatartott összegeket a visszatartásuk évét követő harmadik pénzügyi év végéig fel kell használni. Az ebben az időszakban fel nem használt összegeket a pénzügyi év utolsó előlegének csökkentése révén kell megtéríteni. A 296/96/EK rendeletet ki kell egészíteni az ehhez szükséges rendelkezésekkel, és a rendelet címét úgy kell módosítani, hogy az figyelembe vegye ezt az új rendeletet.

(4) Az EMOGA-bizottság és az 1259/1999/EK rendelet 11. cikkében előírt közös irányítóbizottságok nem terjesztettek elő véleményt az elnökeik által meghatározott határidőn belül,

ELFOGADTA EZT A RENDELETET:

1. cikk

A 296/96/EK rendelet a következőképpen módosul:

1. A cím helyébe a következő szöveg lép: "A Bizottság 1996. február 16-i 296/96/EK rendelete a tagállamok által továbbítandó adatokról, az Európai Mezőgazdasági Orientációs és Garanciaalap (EMOGA) Garanciarészlege által finanszírozott kiadások havi könyveléséről, valamint az 1259/1999/EK tanácsi rendelet egyes részletes alkalmazási szabályainak megállapításáról".

2. A 3. cikk a következő bekezdéssel egészül ki:

"(6a) Évente kétszer, a májusban és novemberben felmerült kiadások közösségi költségvetés terhére történő könyveléséhez az (5) bekezdésben említett dokumentumok bemutatásakor az a) pontban említett táblázathoz, az áprilisban és októberben felmerült kiadások esetében pedig a b) pontban említett táblázatokhoz a tagállamoknak mellékelniük kell:

a) egy táblázatot, amely tartalmazza a követelések főkönyvi számláinak kivonatát, és bemutatja az összes azonosított, de az EMOGA Garanciarészlege keretében április végéig, illetve a pénzügyi év végéig még meg nem térített követelés összegét;

b) az április végi és a pénzügyi év végi helyzetre vonatkozóan az 1259/1999/EK rendelet 3. és 4. cikke értelmében visszatartott összegekre vonatkozó táblázatokat, valamint ezeknek az összegeknek a rendelet 5. cikke (2) bekezdésének megfelelő felhasználására vonatkozó táblázatokat."

3. A 4. cikk a következő bekezdéssel egészül ki:

"(6) Amennyiben a Bizottság nem kapja meg minden év szeptember 30-ig az 1750/1999/EK rendelet 37. cikkének (1) bekezdésében említett dokumentumokat, úgy az érintett tagállamok értesítését követően felfüggeszti az említett rendeletnek megfelelően, augusztus hónapra felmerült kiadásokhoz kapcsolódó előleg kifizetését.

Amennyiben a Bizottság a dokumentumokat október 1-je és 15-e között kapja meg, akkor az előző albekezdésben említett előleg kifizetését annyi nappal elhalasztja, ahány nappal később kapta meg a dokumentumokat.

Amennyiben a dokumentumokat október 15-e után kapja meg, úgy a Bizottság az augusztusi, szeptemberi és októberi hónapokra, az 1750/1999/EK rendeletnek megfelelően felmerült kiadásokhoz kapcsolódó előlegek kifizetését a következő év február havi kiadásaihoz kapcsolódó előlegig felfüggeszti.

Ezeket a felfüggesztett összegeket a felfüggesztés pénzügyi évére vonatkozó össz-kötelezettségvállalás révén fedezik."

4. A 6. cikk helyébe a következő szöveg lép:

"6. cikk

(1) Az 1259/1999/EK rendelet 3. és 4. cikkének megfelelően visszatartott összegeket a visszatartásuk évét követő harmadik pénzügyi év végéig a rendelet 5. cikke (2) bekezdésének megfelelően kell felhasználni a kiegészítő közösségi támogatási intézkedések finanszírozására.

(2) A visszatartott, és az (1) bekezdés értelmében ki nem fizetett összegeket le kell vonni az adott pénzügyi év októberi kiadásaihoz kapcsolódó előlegből."

5. A 7. cikk (1) bekezdésének első albekezdése a következő ponttal egészül ki:

"c) a bejelentendő kiadások közé nem lehet beszámítani az 1259/1999/EK rendelet 3. és 4. cikke szerinti levonásokat."

6. A 8. cikkben a "3. cikk (6) bekezdésében" kifejezés helyébe a "3. cikk (6) és (6a) bekezdésében" kifejezés lép.

2. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

A rendeletet a 2000. január 1-jétől felmerülő kiadásokra kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. december 22-én.

a Bizottság részéről

Franz Fischler

a Bizottság tagja

[1] HL L 160., 1999.6.26., 103. o.

[2] HL L 160., 1999.6.26., 113. o.

[3] HL L 281., 1998.10.17., 9. o.

[4] HL L 39., 1996.2.17., 5. o.

[5] HL L 214., 1999.8.13., 31. o.

--------------------------------------------------